Infinita caridade

Infinita caridade,
zeleste eterna unione,
passiva inspirassione
de sa Santa Trinidade.

Funtana d’eternu amore
non criadu, prozzedente,
immensu e onnipotente
ispiritu consoladore
ch’adornat su peccadore
cun donos de santidade.

Increada caridade
cun divinas relassiones
est sa terza in sas persones
de sa Santa Trinidade
fundad’in sas perfessiones
a intr’e sa voluntade.

Soberanu lenitivu
unione ispirituale,
de sa grassia zelestiale
forma, origine e motivu,
formale constitutivu
de sa divina amistade.

Deus est chi vivificat
su defuntu peccadore,
e cun supremu isplendore
Deus chi lu santificat,
Deus chi lu glorificat
pro tota s’eternidade.

S’apostolicu senadu
cungregadu in unu logu
in tantas limbas de fogu
lu rezzesit disfrassadu,
e in grassia l’hat firmadu
de s’eterna Magestade.

Sos sette donos li desit
cun sos battordighi fruttos,
almas e coros alluttos
in sant’amore lassesit,
sos tesoros derramesit
de s’alta divinidade.

De s’altu Deus benzesit
Saulu de monte Faràm
e a sos fizos de Adam
tantos donos infundesit
chi dare pius non potesit
s’immensa benignidade.

Babbu est Deus criadore,
Deus salvadore Fizu,
s’Ispiritu in su consizu
Deus glorificadore,
puntu a ue viadore
aspirat s’humanidade.

Beni Ispiritu divinu,
ben’altu consoladore
e pone su peccadore
de sa vida in su caminu,
resplendore peregrinu
soberana claridade.

In su trabagliu reposu,
in s’affannu temperanzia,
in su disterru isperanzia
in sa patria eternu gosu,
premiu riccu delissiosu
de sa nostra humilidade.

Paraclitu soberanu,
suave, zeleste favoniu
libera de su dimoniu
totu su gener’humanu,
cunzede a su cristianu
s’eterna felizzidade.

Ispiritu chi nos ispiras
ispirassiones sagradas,
columba de alas doradas
chi cun piedade nos miras,
pone in sas vacuas cadiras
sa nostra mortalidade.

Passiva inspirassione
de sa Santa Trinidade.